FLORENTIN SMARANDACHE 



FILOZOFIA UNEI EXISTENŢE 

Am răsfoit pe îndelete FORMULE PENTRU SPIRIT, un volum de versuri al poetului 
FLORENTIN SMARANDACHE. Viaţa de fiecare zi, prinsă într-o altă dimensiune, îmi apare 
ca o existenţă filosofică, filtrată prin fugara privire a celui care trăieşte cu patetism fiecare 
clipă. încleştarea viziunii poetice atinge paroxismul în poezia care dă şi titlul volumului 
FORMULE PENTRU SPIRIT, unde poetul dezvăluie irezistibile mecanisme ale spiritului, 
adânci şi durabile, vizând şansa de a exista, înalta conştiinţă de sine, contemplarea lumii ca 
tot , formulele pentru spirit sugerând un model de reacţie în faţa evenimentelor de tot felul. 

Efigia hâdă 
a timpului 
pe frunte. 

Febril caut 

Formule 
(care nu există) 
pentru spirit. 

Creierii 

transpiră pe tâmple. 

A rămas oglinda - 
templu 

în care mă întâlnesc 
cu mine. 

- FORMULE PENTRU SPIRIT - 

Obişnuit cu depărtările, cu plecările şi revenirile pennanente în spaţiul natal, poetul 
FLORENTIN SMARANDACHE trăieşte imensul prilej al studierii hărţilor zonale, veşnicul joc 
al perspectivelor încrucişate, pe care şi-l asumă ca pe o stare de fapt, cântărindu-şi cu aceeaşi 
unitate de măsură liniştea sau neliniştea existenţială, abordând în fiecare clipă un alt model de 
înţelegere asupra vieţii şi a faptelor omeneşti. 

Cu fructe în ramuri 
lipsă - 

pomi în cadenţă, 
desculţi. 

Moara 

mulge de apă 
izvorul, 
şi în islaz: 
delir-de-trandafiri. 

Curg măruntele, lacrimile 
de cer. 

Liniştea-mi măsoară 
depărtările - 
aceste negre plecări 
ale pupilelor mele. 

- ACESTE NEGRE PLECĂRI ALE PUPILELOR MELE - 

Nostalgic şi îndârjit, FLORENTIN SMARANDACHE se distanţează de platitudini, vorbeşte 
cu sine, simplifică şi ornamentează viaţa, situându-se când în joc, când în afara jocului, 
confruntând meditativ lucrurile, natura cu tot avatarul ei. 

In lucruri se face 
târziu 

arini - cu capul greu de somn 
aplecat spre pământ, 
salcâmi - obosiţi de mult stat 
în picioare. 

Seara stinge cerul. 

Mai trec vânturi într-o 
barcă de aer. 

Pe stradă, un felinar aprins 
dă cu lumina de gard. 

- TĂCEREA CA O BARCĂ - 




Chiar dacă este la o vârstă, încă tânără, jocul de-a viaţa pare să-l singularizeze, poetul îşi 
trăieşte existenţa cu o considerabilă amploare, preţuind fiecare clipă, având decenţa 
cuvintelor, ocoleşte spusa pe şleau, nuanţează ideea cu nedomolită viziune poetică. 

Ca o fată lălâie, 
seara cade în genunchi 
lângă geam. 

Cer cu ochi negri. 

Prin timpane liniştea 
îşi face pat de culcare. 

Lucruri, toate, au devenit egale 
cu ele însele ... 

Se mai zbate puternic o libelulă 
într-un ceas ... 

- Vă rog să nu mă aşteptaţi, 
voi întârzia puţin 
printre stele. 

- SINGUR PRINTRE STELE - 

Dinamica fanteziei remodelează iubirea cu păr lung, amintiri ce rezonează, curmă ispitele 
sau împovărează gândul pentru totdeauna. Evidenţe ce nu-şi schimbă vadul surprind, tulbură, 
iscodesc, înţelenesc până la pierderea identităţii. Poeziile închinate iubirii nu domină 
cantitativ, dar răspund unei chemări plină de efuziuni lirice. 

Şi citesc râurile, arborii, 
aerul, marea. 

Citesc râurile şi le scriu 
cu pietre, 
citesc arborii 
şi-i scriu cu nori, 
citesc marea şi-o scriu 
cu meduze. 

Şi scriu cu pietre, cu frunze, 
cu nori, cu meduze. 

Citesc iubirea cu părul lung - 
şi pentru a scrie 
înmoi tocul în lacrimi, 
în lacrimi. 

- IUBIREA CU PĂRUL LUNG - 




Neaşteptat de romantică, iubirea cântată de poetul FLORENTIN 
SMARANDACHE se îngemănează cu ziua şi noaptea, cu trecutul, prezentul şi viitorul, 
ancorând în timp şi la ţărm de mare, la poale de cer... visul împlinit sau neîmplinit, 
plăsmuind o iubire ca o mică parte din divinitate. 

Izvor de sens, iubirea îl prinde în capcana ei, atingând cel mai înalt prag al vieţii, 
recuperând prilejul nesfârşirii, a dezinvolturii fără margini. 

Pe deal mestecenii 
se limpezesc în var. 

Izbucnesc salcâmii 
în hohote ... 

de muguri, 
luminile se-adun' 
în portocali. 

Vezi pasărea aceea ? 

Cu aripile se ţine 
de aer. 

Din melodia ei 
ţâşnesc izvoare. 

- DIN MELODIA EI ŢÂŞNESC IZVOARE - 

Contragerea, perceperea iubirii ca pe-o icoană devine cu putinţă intr-un anume moment. 
Ordinea orizonturilor se măreşte şi descreşte pe rând, încât poetul se împacă cu toate, 
convenienţele de rând se pun de acord cu cele lumeşti, înalta plăsmuire spirituală transformă 
totul în pasiune şi amintire. 



Mă ustură sânii 
cei frumoşi 

ca două corniţe de miel. 

Mă strâng 
anii tăi mici. 

Pe umeri 

părul cel muiat în noapte 
alunecă în şoapte lungi. 
Buzele tale, de sticlă, 
îmi biciuie obrajii, 
iar inima 

îmi dizolvă făptura 
ca valurile împrăştiind 
nisipuri pe ţărm. 

Şi atât de departe 
este cerul ochilor tăi 
încât simfonia dragostei 
are numai uvertură. 

- ICOANĂ - 



Când împăcat, când neîmpăcat cu sine, poetul FLORENTIN SMARANDACHE conturează 
într-un corpus de poezii viaţa în sine, zbaterea insului în univers, timpul ireversibil, iubirea, 
resemnarea, pasiunea, chemarea, depărtarea, aşteptarea, simţul acut al lucrurilor, resortul 
primordial, insolitul existenţei, încât universul întreg îi este solidar. 

Plâng orele printre ani, 
ore rămase 
statui albe 
în lava cernită 
a vremii. 

Zarea (plină-de-ruşine) 
se strâmbă la mine, 
prin codri vântul 
atârnă în ştreang. 

Acolo, la margine 

de spaţiu, 

mă veţi găsi cerşind 
un Univers. 

- MĂ VEŢI GĂSI CERŞIND UN UNIVERS - 

Sub durata acestui timp, oferindu-se implicit întregului UNIVERS prin creaţia sa, 
poetul FLORENTIN SMARANDACHE merită rama unui uriaş eveniment, menit a-i încununa 
anii de aşteptări, răsplata unui mare premiu. 

Elena Adriana Răducan 

